প্রতিদিনের মতো সমুদ্রে মাছ ধরতে গিয়েছিলেন তিনি। জাল ফেলার তোড়জো়ড় শুরু করছিলেন সবে। এমন সময় আচমকা একটা বিশাল হাঙর লাফ দিয়ে উঠে পড়ল তাঁর ট্রেলারে। টাল সামলে ওঠার আগেই হাঙরটা কামড় বসিয়ে দিল ব্রায়ান কোরিয়ার নামে ওই মত্স্যজীবীর হাতে। কড়াতের মতো ধারালো দাঁতের চাপে হাত প্রায় কেটে বাদ যাওয়ার জোগাড়। হাঙরের দাপাদাপিতে মাঝ সমুদ্রে তখন টালমাটাল অবস্থা ট্রেলারের। ওই অবস্থাতেই কোনও রকমে রেডিও মেসেজ পাঠিয়ে বিপদ বার্তা দেন ওই মৎস্যজীবী। মৎস্যজীবীর বিপদ বার্তা পেয়ে মেরিন রেসকিউ টিম দ্রুত পৌঁছে যায়। কিন্তু যতক্ষণে তাঁরা ঘটনাস্থলে পৌঁছন ততক্ষণে হাঙরের হামলায় রক্তাক্ত অবস্থায় জলে পড়ে গিয়েছেন ব্রায়ান। উল্টে গিয়েছে ট্রেলারও। ঘটনাটি ঘটেছে ক্যালিফোর্নিয়ার মন্টেরি বে-তে। জানা গিয়েছে প্রায় ১৬ ফুট লম্বা হাঙরটির ওজন প্রায় ২০০ কেজি। মেরিন রেসকিউ টিমের ধারণা, হামলাকারী একটি গ্রেট হোয়াইট শার্ক। উদ্ধারকারী দলেরই এক জন সম্প্রতি শেয়ার করেছেন মাস দুয়েক আগের সেই ভিডিও।